### NN 106/2024 (11.9.2024.), Odluka Ustavnog suda Republike Hrvatske broj: U-IIIA-3894/2023 od 10. srpnja 2024.

USTAVNI SUD REPUBLIKE HRVATSKE

1824

Ustavni sud Republike Hrvatske, u Prvom vijeću za odlučivanje o ustavnim tužbama, u sastavu sudac Branko Brkić, predsjednik ­Vijeća, te suci Andrej Abramović, Mario Jelušić, Lovorka Kušan, Josip Leko i Goran Selanec, članovi Vijeća, odlučujući o ustavnoj tužbi koju je podnio Igor Matić iz Zagreba, kojeg zastupa Maja Vidović, odvjetnica u Zagrebu, na sjednici održanoj 10. srpnja 2024. jednoglasno je donio

ODLUKU

I. Ustavna tužba se usvaja.

II. Županijski sud u Sisku dužan je u najkraćem mogućem roku, ali ne duljem od tri (3) mjeseca, računajući od prvog idućeg dana nakon objave ove odluke u »Narodnim novinama«, donijeti odluku u predmetu koji se vodi pred tim sudom pod brojem Gž-492/2024 (spis Općinskog građanskog suda u Zagrebu broj: Pn-252/23).

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), podnositelju ustavne tužbe Igoru Matiću iz Zagreba, Ljerke Šram 4, određuje se primjerena naknada zbog povrede prava na suđenje u razumnom roku, zajamčenog člankom 29. stavkom 1. Ustava Republike Hrvatske (»Narodne novine« broj 56/90., 135/97., 113/00., 28/01., 76/10. i 5/14.), u iznosu od 2.295,00 eura.

IV. Naknada iz točke III. izreke ove odluke bit će isplaćena iz državnog proračuna u roku od tri (3) mjeseca od dana podnošenja zahtjeva podnositelja Ministarstvu pravosuđa, uprave i digitalne transformacije Republike Hrvatske za njezinu isplatu.

V. Zahtjev podnositelja za naknadu troškova ustavnosudskog postupka se odbija.

VI. Ova odluka objavit će se u »Narodnim novinama«.

Obrazloženje

I. POSTUPAK PRED USTAVNIM SUDOM

1. Igor Matić iz Zagreba (u daljnjem tekstu: podnositelj), kojeg zastupa Maja Vidović, odvjetnica u Zagrebu, podnio je 21. rujna 2023. ustavnu tužbu smatrajući da mu je zbog dugotrajnosti postupka koji se vodi pred Općinskim građanskim sudom u Zagrebu pod brojem Pn-252/23 (ranije Pn-2477/2015) povrijeđeno ustavno pravo na suđenje u razumnom roku zajamčeno člankom 29. stavkom 1. Ustava.

2. Za potrebe ustavnosudskog postupka pribavljen je spis Općinskog građanskog suda u Zagrebu broj: Pn-252/23.

II. PREGLED RADNJI U POSTUPKU

3. Parnični postupak pod brojem Pn-252/23 (ranije Pn-2477/2015) pokrenut je pred Općinskim građanskim sudom u Zagrebu (u daljnjem tekstu: prvostupanjski sud) 17. lipnja 2015. tužbom podnositelja podnesenom protiv Wiener osiguranja Vienna Insurance Group d.d. Zagreb radi naknade štete.

Tuženik je 17. kolovoza 2015. dostavio odgovor na tužbu.

Pripremno ročište održano je 17. rujna 2015.

Sljedeće ročište određeno je za 1. prosinac 2015.

Podneskom od 15. rujna 2015. podnositelj dostavlja traženu dokumentaciju, predlaže da se provede medicinsko vještačenje radi utvrđivanja visine štete i precizira tužbeni zahtjev.

Naredbom raspravne sutkinje od 17. rujna 2015. spis je stavljen u kalendar do ročišta određenog za 1. prosinac 2015.

1. prosinca 2015. održano je pripremno ročište na kojem je određeno da se provede medicinsko vještačenje o uzročno-posljedičnoj vezi između ozljeda podnositelja i štetnog događaja i financijsko vještačenje na okolnost utvrđivanja visine izgubljene zarade, te vještačenje po vještaku medicine rada.

Sljedeće ročište određeno je za 15. ožujak 2016.

Prvostupanjski sud je podnescima od 1. prosinca 2015. zatražio od Porezne uprave i poslodavca podnositelja potrebnu dokumentaciju.

9. prosinca 2015. podnositelj dostavlja dokaz o uplati predujma za određena vještačenja i predlaže spis dostaviti vještacima radi izrade nalaza i mišljenja, te je sud 29. prosinca 2015. spis dostavio vještacima radi izrade nalaze i mišljenja.

Podnescima od 17. i 26. veljače 2016. prvostupanjski sud poziva vještaka da vrati spis s nalazom i mišljenjem s obzirom na zakazano ročište za 15. ožujak 2016.

3. ožujka 2016. u spis je zaprimljen nalaz i mišljenje sudsko medicinskog vještačenja.

Ročište određeno za 15. ožujak 2016. je »prezakazano« za 7. travanj 2016., na kojem je izveden dokaz saslušanjem podnositelja, te je iduće ročište određeno za 1. lipnja 2016. uz poziv za dva svjedoka radi njihovog saslušanja.

Podneskom od 7. travnja 2016. upućuje se spis na financijsko vještačenje.

12. svibnja 2016. vještak dostavlja sudu podnesak da nije u mogućnosti izraditi nalaz i mišljenje jer vještak ne raspolaže potrebnom dokumentacijom za izradu nalaza i mišljenja, te predlaže sudu da službenim putem pribavi dokumentaciju, koju je prvostupanjski sud zatražio dopisom od 17. svibnja 2016.

Tražena dokumentacija sudu je dostavljena 23. svibnja 2016.

Na ročište određeno za 1. lipanj 2016. nisu se odazvali svjedoci koji su uredno pozvani, te je sljedeće ročište zakazano za 7. listopada 2016., koje je 6. listopada 2016. odgođeno jer je spis na vještačenju.

10. listopada 2016. vještak je pozvan na povrat spisa s nalazom i mišljenjem u roku od 30 dana.

Podneskom od 12. listopada 2016. podnositelj obavještava sud da se svjedok u razdoblju od 19. prosinca 2016. i 5. siječnja 2017. nalazi u Republici Hrvatskoj, te predlaže raspravu zakazati u tom razdoblju.

21. listopada 2016. u spis je dostavljen nalaz i mišljenje provedenog financijskog vještačenja.

1. lipnja 2016. određeno je da se provede financijsko vještačenje.

Podnositelj se podneskom od 18. ožujka 2016. očitovao na nalaz i mišljenje vještaka, te precizirao tužbeni zahtjev. Podneskom od 30. siječnja 2017. predlaže da se zakaže ročište i da mu se dostavi nalaz i mišljenje provedenog financijskog vještačenja.

Podneskom od 27. veljače 2017. podnositelj se očitovao na nalaz i mišljenje, te predlaže da se vještak ispita na ročištu radi otklanjanja prigovora.

Ročište određeno za 16. ožujak 2017. je održano, proveden je dokaz saslušanjem svjedoka, te je sljedeće ročište zakazano za 4. svibanj 2017. koje je i održano, a sljedeće je zakazano za 10. listopad 2017. te je određeno da se na sljedeće ročište pozove vještak financijske struke.

Dopisom od 23. svibnja 2017. podnositelj predlaže da se vještak pisano očituje na prigovore kako bi se izbjeglo odugovlačenje postupka, te je vještak podneskom suda od 30. lipnja 2017. pozvan da se pisanim putem očituje na prigovore podnositelja. Vještak se podneskom od 29. rujna 2017. očitovao na prigovore.

6. listopada 2017. odgođeno je ročište zakazano za 6. listopada 2017. zbog spriječenosti raspravne sutkinje.

Naredbom od 23. studenoga 2017. određeno je pozvati stranke na ročište za dan 15. veljače 2018. koje je održano i na kojem je saslušan vještak i na kojem je tuženik ponovo predložio da se provede vještačenje po vještaku medicine rada i za koji je uplaćen predujam u prosincu 2015. godine.

Podneskom od 15. veljače 2018. spis je upućen na vještačenje po vještaku medicine rada.

8. ožujka 2018. prvostupanjskom sudu dostavljen je nalaz i mišljenje provedenog vještačenja, na koji se tuženik očitovao podneskom od 27. ožujka 2018., a podnositelj podneskom od 10. srpnja 2018.

Sljedeće ročište održano je 21. rujna 2018., dok je zakazano za 17. siječnja 2019., koje je i održano te su na istom saslušani podnositelj i sudski vještak radi otklanjanja prigovora.

Podneskom od 17. siječnja 2019. pozvan je podnositelj na ispravak i dopunu tužbe.

Podneskom od 19. ožujka 2019. podnositelj je precizirao tužbeni zahtjev, koji je 22. ožujka 2019. dostavljen tuženiku na odgovor.

Podnescima od 11. srpnja 2019. i 27. kolovoza 2019. podnositelj požuruje rad suda i predlaže zakazati ročište, koje je održano 23. listopada 2019., te je rasprava zaključena na tom ročištu, a ročište za objavu presude zakazano je za 6. prosinac 2019.

6. prosinca 2019. donesena je prvostupanjska presuda broj: Pn-2477/2015-72 kojom je djelomično usvojen tužbeni zahtjev, protiv koje je tuženik 18. prosinca 2019. uložio žalbu, a podnositelj 20. prosinca 2019.

11. veljače 2020. tuženik je podnio odgovor na žalbu podnositelja, a podnositelj je odgovor na žalbu tuženika podnio 4. ožujka 2020.

Podnositelj je 25. veljače 202. podnio žalbu na rješenje o pristojbi od 5. veljače 2020., koja je odbijena rješenjem prvostupanjskog suda od 17. ožujka 2020.

Spis je 9. lipnja 2020. dostavljen nadležnom Županijskom sudu u Sisku radi odlučivanja o žalbama podnesenim protiv prvostupanjske presude od 6. prosinca 2019.

Odlukom Županijskog suda u Sisku broj: Gž-367/2020-3 od 15. prosinca 2022. odbijena je žalba tuženika, a žalba podnositelja je usvojena te je odlučeno da se ukida prvostupanjska presuda u dijelu kojim je odbijen tužbeni zahtjev podnositelja, te je u tom dijelu predmet vraćen prvostupanjskom sudu na ponovni postupak.

Spis je zajedno s drugostupanjskom odlukom vraćen prvostupanjskom sudu 3. siječnja 2023., te je predmet dobio novi poslovni broj: Pn-252/2023.

10. ožujka 2023. podnositelj podneskom požuruje rad suda i predlaže zakazivanje ročišta za glavnu raspravu, te je rasprava održana 3. svibnja 2023., kada je određeno da se provede novo vještačenje po sudskom vještaku medicine rada.

Podnositelj je 28. lipnja 2023. podnio zahtjev za zaštitu prava na suđenje u razumnom roku.

Rješenjem od 8. kolovoza 2023. određeno je da se provede vještačenje, te je sudu 22. kolovoza 2023. dostavljen nalaz i mišljenje provedenog vještačenja, na koji se podnositelj očitovao podneskom od 25. rujna 2023.

Rješenjem predsjednice prvostupanjskog suda broj: Su-Gzp I-122/2023-4 od 19. rujna 2023. utvrđeno je da je osnovan zahtjev podnositelja za zaštitu prava na suđenje u razumnom roku te da je prvostupanjski sud dužan donijeti odluku u predmetu broj: P-252/2023 najkasnije u roku 12 mjeseci.

Ročište je održano 12. listopada 2023., te je iduće zakazano za 20. prosinca 2023., koje je i održano te je određeno da se provede financijsko vještačenje. 30. siječnja 2024. sud je zaprimio nalaz i mišljenje vještaka, odnosno dopunu mišljenja.

Sljedeće ročište održano je 15. ožujka 2024., kada je zaključena glavna rasprava, a ročište za objavu presude određeno je za 10. travnja 2024.

Prvostupanjski sud donio je 10. travnja 2024. presudu kojom se tužbeni zahtjev usvaja u cijelosti, na koju je tužitelj 26. travnja 2024. podnio žalbu.

Žalba je zajedno sa spisom predmeta dostavljena Županijskom sudu u Sisku 15. svibnja 2024.

U trenutku odlučivanja o ustavnoj tužbi postupak se u povodu žalbe tuženika nalazi kod Županijskog suda u Sisku na nadležnom odlučivanju, te se vodi pod brojem: Gž-492/2024.

III. KORIŠTENJE SREDSTAVA ZA ZAŠTITU PRAVA NA SUĐENJE U RAZUMNOM ROKU

4. Rješenjem predsjednice prvostupanjskog suda broj: Su-Gzp I-122/2023-4 od 19. rujna 2023. utvrđeno je da je osnovan zahtjev podnositelja za zaštitu prava na suđenje u razumnom roku te da je prvostupanjski sud dužan donijeti odluku u predmetu broj: P-252/2023 najkasnije u roku 12 mjeseci.

IV. DOPUŠTENOST USTAVNE TUŽBE

5. Sukladno stajalištu Ustavnog suda iz rješenja broj: ­U-IIIA-322/2014 od 23. prosinca 2014. (»Narodne novine« broj 8/15.), jedna od pretpostavki za dopuštenost ustavne tužbe podnesene na temelju članka 63. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst; u daljnjem tekstu: Ustavni zakon) zbog povrede prava na suđenje u razumnom roku jest ta da su podnositelji prethodno koristili dopušteno pravno sredstvo protiv nerazumne duljine postupka.

6. U konkretnom slučaju podnositelj je koristio pravna sredstva koja su mu bila na raspolaganju na temelju ZoSuda:28/13-21/22.

7. Budući da je podnositelj prije podnošenja ustavne tužbe koristio dopuštena pravna sredstva u svrhu ubrzanja sudskog postupka, Ustavni sud utvrđuje da je ustavna tužba u konkretnom slučaju dopuštena te će razmotriti njezinu osnovanost.

V. OSNOVANOST USTAVNE TUŽBE

8. Ustavni sud ponavlja da se razumnost duljine postupka uvijek mora procjenjivati u svjetlu okolnosti konkretnog slučaja prema sljedećim kriterijima: složenosti predmeta, ponašanju podnositelja i mjerodavnih tijela, te važnosti predmeta postupka za podnositelja.

1) Duljina sudskog postupka

9. Parnični postupak započeo je 17. lipnja 2015. podnošenjem tužbe podnositelja.

U trenutku odlučivanja o ustavnoj tužbi postupak se u povodu žalbe tuženika nalazi kod Županijskog suda u Sisku na nadležnom odlučivanju, te se vodi pod brojem: Gž-492/2024.

Stoga Ustavni sud utvrđuje da postupak u konkretnom slučaju od dana kada je pokrenut parnični postupak (17. lipnja 2015.) do donošenja ove odluke (10. srpnja 2024.) traje ukupno devet (9) godina i dvadesetčetiri (24) dana.

2) Složenost sudskog predmeta

10. Ustavni sud ocjenjuje da se u konkretnom slučaju radi o relativno složenijem predmetu, s obzirom da je bilo potrebno izvršiti više vještačenja.

3) Postupanje nadležnih sudova

11. Postupak se u najvećem dijelu vodio pred prvostupanjskim sudom pred kojim je održano više ročišta i provedeno više vještačenja. 6. prosinca 2019. donesena je prvostupanjska presuda broj: ­Pn-2477/2015-72 kojom je djelomično usvojen tužbeni zahtjev, protiv koje je tuženik 18. prosinca 2019. uložio žalbu, a podnositelj 20. prosinca 2019. Spis je 9. lipnja 2020. dostavljen nadležnom Županijskom sudu u Sisku radi odlučivanja o žalbama podnesenim protiv prvostupanjske presude od 6. prosinca 2019., te je na tom sudu postupak trajao preko dvije godine. Odlukom Županijskog suda u Sisku broj: Gž-367/2020-3 od 15. prosinca 2022. odbijena je žalba tuženika, a žalba podnositelja je usvojena te je odlučeno da ukida prvostupanjska presuda u dijelu kojim je odbijen tužbeni zahtjev podnositelja, te je u tom dijelu predmet vraćen prvostupanjskom sudu na ponovni postupak.

Spis je zajedno s drugostupanjskom odlukom vraćen prvostupanjskom sudu 3. siječnja 2023., te je predmet dobio novi poslovni broj: Pn-252/2023. Prvostupanjski sud 10. travnja 2024. donio je presudu kojom se tužbeni zahtjev usvaja u cijelosti, na koju je tužitelj 26. travnja 2024. podnio žalbu. Žalba je zajedno sa spisom predmeta dostavljena Županijskom sudu u Sisku 15. svibnja 2024.

4) Ponašanje podnositelja ustavne tužbe

12. Ustavni sud ocjenjuje da podnositelj ustavne tužbe nije pridonio duljini trajanja postupka.

VI. OCJENA USTAVNOG SUDA

13. Slijedom navedenog, primjenjujući relevantne kriterije (iz točke 9. odluke), odnosno ukupno trajanje postupka, da podnositelj nije pridonio duljini trajanja postupka, sagledavajući postupak kao jedinstvenu cjelinu, Ustavni sud ocjenjuje da ukupno trajanje postupka u konkretnom slučaju koji traje preko osam (8) godina i koji još uvijek nije okončan, ne udovoljava zahtjevu suđenja u razumnom roku. Slijedom navedenog, Ustavni sud ocjenjuje da je podnositelju povrijeđeno ustavno pravo da sud u razumnom roku odluči o njegovim pravima i obvezama, koje je pravo zajamčeno člankom 29. stavkom 1. Ustava.

Izreka odluke i nalog predsjedniku nadležnog suda

14. Utvrdivši da je ustavna tužba osnovana, u smislu članka 63. stavaka 1. i 2. Ustavnog zakona donesena je odluka kao u točkama I. i II. izreke.

Na temelju članka 31. stavaka 4. i 5. Ustavnog zakona određuje se da je predsjednik Županijskog suda u Sisku dužan dostaviti Ustavnom sudu pisanu obavijest o datumima donošenja i otpreme odluke u roku od osam (8) dana od dana njezine otpreme, a najkasnije osam (8) dana od isteka roka određenog u točki II. izreke ove odluke.

15. U skladu s člankom 63. stavkom 3. Ustavnog zakona donesena je odluka kao u točkama III. i IV. izreke.

Ustavni sud utvrđuje visinu naknade zbog povrede ustavnog prava na suđenje u razumnom roku uzimajući u obzir okolnosti svakog pojedinog predmeta, uz istodobno uvažavanje ukupnih gospodarskih i socijalnih prilika u Republici Hrvatskoj.

16. Odluka o objavi temelji se na članku 29. Ustavnog zakona (točka VI. izreke).

17. U odnosu na zatraženi trošak ustavnosudskog postupka, Ustavni sud ističe da u skladu s člankom 23. Ustavnog zakona u ustavnosudskom postupku svaki sudionik snosi svoje troškove, ako Ustavni sud ne odluči drukčije.

Ustavni sud nije utvrdio razloge za drukčije postupanje s obzirom na to da u konkretnom slučaju podnositelj prigovara duljini postupka, te se stoga prema ocjeni Ustavnog suda ne radi o složenom ustavnosudskom predmetu, zbog čega je odlučeno kao u točki V. izreke.

Broj: U-IIIA-3894/2023
 Zagreb, 10. srpnja 2024.

USTAVNI SUD REPUBLIKE HRVATSKE

Predsjednik Vijeća
 dr. sc. Branko Brkić, v. r.